14. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 190 της 27 Μαΐου/2 Ιουν. 1992 (Α΄90) Έξοδος της «Δημόσιας Επιχειρήσεως Πετρελαίου Α.Ε.» (ΔΕΠ) από το δημόσιο τομέα. Έχοντας υπόψη: 1.Τις διατάξεις του άρθρ. 30 του Νόμ. 1914/1990 «εκσυγχρονισμός και ανάπτυξη του δημοσίου τομέα και της κεφαλαιαγοράς, φορολογικές ρυθμίσεις και άλλες διατάξεις» (Α΄178), όπως τροποποιήθηκε με το άρθρ. 22 του Νόμ. 1947/1991 «απλούστευση φορολογικών διαδικασιών και άλλες ρυθμίσεις» (Α΄70). 2.Την αριθ. 158/1992 γνωμοδότηση του Συμβουλίου της Επικρατείας, μετά από πρόταση του Υπουργικού Συμβουλίου, αποφασίζουμε: Άρθρ.1.-Από τη δημοσίευση του παρόντος δ/τος στην Εφημερίδα της Κυβερνήσεως η Ανώνυμη Εταιρεία με την επωνυμία «Δημοσία Επιχείρηση Πετρελαίου Α.Ε» (ΔΕΠ) παύει να υπάγεται στις διατάξεις που ισχύουν για το δημόσιο τομέα, με την επιφύλαξη της διατήρησης της διατάξεως της παρ. 2 του άρθρ. 30 του Νόμ. 1914/1990 και των ακολούθων ρυθμίσεων. α.Τα χρηματοδοτικά προγράμματα της επιχείρησης υποβάλλονται για έγκριση στο Υπουργείο Εθνικής Οικονομίας. Η σύναψη και οι όροι των δανείων εγκρίνονται από τον Υπουργό των Οικονομικών, μόνον εφόσον ζητείται γι’ αυτά η εγγύηση του Ελληνικού Δημοσίου. β. Ο Υπουργός Βιομηχανίας, Ενέργειας και Τεχνολογίας διατηρεί την αρμοδιότητα έγκρισης των προγραμμάτων δράσης και ανάπτυξης της Επιχείρησης, κατά το άρθρ. 15 παρ. 3 του Νόμ. 87/1975. γ.Η έξοδος της επιχείρησης από το δημόσιο τομέα δεν μεταβάλλει το καθεστώς του οικονομικού ελέγχου της, περιλαμβανομένου του ελέγχου του άρθρ. 2 του Νόμ. 1488/84 (Α΄168) εφόσον η ΔΕΠ προμηθεύεται αργό και προϊόντα για λογαριασμό και με χρήματα του Ελληνικού Δημοσίου. Τα δικαιώματα του Δημοσίου ως μετόχου της Εταιρείας διατηρούνται και εξακολουθούν να τα ασκούν οι μέχρι σήμερα αρμόδιοι προς τούτο Υπουργοί. δ.Η εκτέλεση του ετήσιου προγράμματος της Επιχείρησης παρακολουθείται από το Υπουργείο Εθνικής Οικονομίας, προς το οποίο υποβάλλεται το πλήρες πρόγραμμα τρεις μήνες πριν την έναρξη κάθε οικονομικού έτους. Η ΔΕΠ υποβάλλει τριμηνιαίες εκθέσεις για την πορεία του προγράμματος στο Υπουργείο Εθνικής Οικονομίας. Άρθρ.2.-Οι διατάξεις του παρόντος εφαρμόζονται αναλόγως στις θυγατρικές εταιρείες της ΔΕΠ. 